
Text rozhodnutia
Súd: Krajský súd Trnava Spisová značka: 9Co/17/2012 Identifikačné číslo súdneho spisu: 2108210906 Dátum vydania rozhodnutia: 23. 10. 2012 Meno a priezvisko sudcu, VSÚ: JUDr. Mária Klepancová ECLI: ECLI:SK:KSTT:2012:2108210906.3 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedníčky senátu JUDr. Márie Klepancovej a členiek senátu JUDr. Evy Barcajovej a JUDr. Andrey Moravčíkovej, PhD. v právnej veci navrhovateľky: T. N., bytom P. XXX, zastúpená advokátom JUDr. Marošom Prosmanom, Trnava, Koniarekova 4, proti odporcovi: Fakultná nemocnica Trnava, Andreja Žarnova 11, Trnava, IČO: 00 610 381, o náhradu škody a náhradu nemajetkovej ujmy, na odvolanie odporcu proti rozsudku Okresného súdu Trnava sp. zn. 36C/77/2008-267 zo dňa 11. novembra 2011 takto r o z h o d o l : Odvolací súd napadnutý rozsudok súdu prvého stupňa p o t v r d z u j e . Navrhovateľke sa n e p r i z n á v a náhrada trov odvolacieho konania. o d ô v o d n e n i e : Napadnutým rozsudkom súd prvého stupňa uložil odporcovi povinnosť zaplatiť navrhovateľke sumu 16.596,96 eur, náhradu trov konania vo výške 2.224,57 eur a náhradu trov konania v sume 1.535,62 eur na účet Okresného súdu Trnava, vo všetkých prípadoch do troch dní od právoplatnosti rozsudku. Rozhodol, že štát nemá právo na zaplatenie súdneho poplatku za návrh. Svoje rozhodnutie podrobne odôvodnil zaoberajúc sa priebehom konania, vykonaným dokazovaním výsluchom účastníkov konania, znaleckým dokazovaním, oboznámením sa s listinnými dôkazmi. Právne odôvodnil svoje rozhodnutie poukazom na ustanovenia zákona, konkrétne na ustanovenia § 11, § 13 ods. 1 a 2, § 15, 16 OZ, ďalej na ustanovenie § 4 ods. 1 a 3 zákona č. 576/2004 Z.z., ustanoveniami § 420 ods. 1 a 2, § 442 ods. 1, § 449 ods. 2 OZ a ustanovením § 2 ods. 2 nariadenia vlády č. 87/1995 Z.z. Na základe vykonaného dokazovania súd prvého stupňa mal preukázané, že odporca ako poskytovateľ zdravotnej starostlivosti konal protiprávne a porušil svoju povinnosť vyplývajúcu z ustanovenia § 4 ods. 3 zákona č. 576/2004 Z.z. tým, že neposkytol dcére navrhovateľky Y. I. zdravotnú starostlivosť správne a v príčinnej súvislosti s týmto protiprávnym konaním nastala jej smrť. Nesprávnosť poskytnutia zdravotnej starostlivosti bola preukázaná znaleckým dokazovaním znalcom doc. MUDr. P. B., PhD. Nesprávnosť spočívala v konzervatívnom postupe lekárov odporcu a včas neurčenej správnej diagnóze príčin chorobného stavu pacientky. Správnosť záverov znaleckého posudku podporili vyjadrenia lekárov, pracujúcich u odporcu, ktorí posudzovali a vyhodnocovali postup pri poskytovaní zdravotnej starostlivosti dcére navrhovateľky. Súd prvého stupňa sa podrobne zaoberal námietkami, vznesenými odporcom v konaní, a to aktívnou legitimáciou navrhovateľky a premlčaním nároku navrhovateľky. Navrhovateľka sa v konaní domáhala ochrany vlastných osobnostných práv, a to práva na súkromie. Navrhovateľka je nositeľkou osobnostného práva na súkromie, ktorého ochrany sa môže sama pred súdom domáhať a z toho dôvodu je aktívne legitimovaná. Protiprávnym konaním odporca v značnej miere zasiahol do osobnostných práv navrhovateľky, do jej práva na súkromie a rodinný život, preto je jej nárok na náhradu nemajetkovej ujmy v peniazoch dôvodný. Náhrada nemajetkovej ujmy v peniazoch vyjadruje náhradu za utrpené pocity frustrácie, šoku, stresu, smútku, straty zo spoločenstva s milovanou osobou. Vzhľadom na závažnosť zásahu a odstup viac ako 6 rokov od smrti dcéry navrhovateľky poskytnutie len morálneho zadosťučinenia je nepostačujúce. Podľa úvahy súdu prvého stupňa suma 15.933,08 eur je primeraná okolnostiam a rozsahu ujmy, ktorú v súčasnosti pociťuje navrhovateľka a zároveň zohľadňuje spravodlivo všetky požadované atribúty. Keďže bolo v konaní jednoznačne preukázané porušenie povinnosti zo strany odporcu súd prvého stupňa považoval za odôvodnený aj nárok navrhovateľky na náhradu škody vo výške 663,88 eur. V tejto časti návrhu navrhovateľky boli preukázané všetky zákonné predpoklady odporcu za škodu, teda porušenie povinnosti, existencia škody, príčinná súvislosť medzi porušením právnej povinnosti a vznikom škody, ako aj zavinenie. Súd prvého stupňa uzatvoril, že napriek tomu, že nebohá dcéra navrhovateľky mala vlastnú rodinu a nežila v spoločnej domácnosti s navrhovateľkou, tvorila s navrhovateľkou plne fungujúcu rodinu s dobre vyvinutými sociálnymi a citovými väzbami. Smrť milovanej dcéry bola pre navrhovateľku nečakaná, šokujúca, tragická a ňou nezavinená udalosť, ktorá do jej života zasiahla a nenávratne pretrhla dovtedajšie silné citové väzby, navrhovateľka tým stratila možnosť realizovať a ďalej rozvíjať svoj rodinný život. V časti vyporiadania sa so vznesenou námietkou premlčania odporcom súd prvého stupňa poukázal na ustanovenie § 106 ods. 1, § 112 OZ. Navrhovateľka si ako poškodená uplatnila najneskôr dňa 03.04.2007 v trestnom konaní, týkajúcom sa prešetrenia smrti jej dcéry, náhradu škody vo výške 500.000,- Sk, ktorá pozostávala zo sumy 20.000,- Sk ako nákladov spojených s pohrebom a finančného zadosťučinenia za nemajetkovú ujmu vo výške 480.000,- Sk. Navrhovateľka si teda ako poškodená riadne a náležite uplatnila u príslušného orgánu v trestnom konaní nárok na náhradu škody a tým došlo k zastaveniu a prerušeniu plynutia premlčacej lehoty, ktorá začala plynúť dňom 18.03.2006. Inštitút tzv. spočívania plynutia premlčacej doby zabezpečuje nemožnosť premlčania práva počas doby, v ktorej sa účastník právneho vzťahu svojho práva domáha na súde, prípadne na inom príslušnom orgáne. Takéto konanie je aj tzv. adhézne konanie v rámci trestného konania. Návrh na začatie konania podala navrhovateľka dňa 16.05.2008. V čase podania návrhu premlčacia lehota spočívala, trestné konanie nebolo ukončené. Navrhovateľka si teda nárok na nemajetkovú ujmu i nárok na náhradu škody uplatnila včas a vznesená námietka premlčania zo strany odporcu nie je dôvodná. Procesne plne úspešnej navrhovateľke priznal súd prvého stupňa plnú náhradu trov konania za právne zastupovanie. Odporcovi, ktorý nebol úspešný v tomto konaní, uložil povinnosť nielen zaplatiť navrhovateľke náhradu trov konania, ale zaplatiť aj náhradu trov konania štátu. Proti tomuto rozsudku súdu prvého stupňa včas podal odvolanie odporca. Navrhoval napadnutý rozsudok zmeniť a návrh na náhradu škody a náhradu nemajetkovej ujmy v celom rozsahu zamietnuť. Napadnutý rozsudok považoval za vecne nesprávny. Podľa názoru odporcu súd prvého stupňa sa doteraz nevyporiadal s námietkou aktívnej legitimácie navrhovateľky a s námietkou premlčania vznesenou odporcom. V odôvodnení napadnutého rozsudku sa opieral o tie isté dôkazy, nezaoberal sa právnou stránku veci, čím je daný dôvod podľa § 221 ods. 1 písm. b) a h) O.s.p. Súd prvého stupňa nesprávne právne posúdil vec v ustanoveniach O.s.p. o aktívnej legitimácii a o premlčaní. K odvolaniu odporcu sa vyjadrila navrhovateľka prostredníctvom svojho právneho zástupcu. Poukázala na to, že k nedostatku aktívnej legitimácie navrhovateľky sa vyjadroval písomne a ústne do zápisnice v konaní niekoľkokrát, súd prvého stupňa sa s touto námietkou vyporiadal v napadnutom rozsudku vyčerpávajúco. To isté možno uviesť k namietanému premlčaniu. Napadnutý rozsudok považuje za vecne správny a navrhuje, aby Krajský súd v Trnave odvolanie zamietol a napadnutý rozsudok potvrdil, priznal navrhovateľke náhradu trov odvolacieho konania. Krajský súd v Trnave ako súd odvolací (§ 10 ods. 1 O.s.p.) po zistení, že odvolanie bolo podané včas (§ 204 ods. 1 O.s.p.), oprávnenou osobou - účastníkom konania (§ 201 O.s.p.), proti rozhodnutiu, proti ktorému bol tento opravný prostriedok prípustný (§ 201 a 202 O.s.p.), preskúmal vec podľa ustan. § 212 ods. 1 a 2 O.s.p., posúdil v medziach daných rozsahom a dôvodmi odvolania, prejednal bez nariadenia pojednávania podľa ustan. § 214 ods. 2 O.s.p., a dospel k záveru, že odvolaním napadnutý rozsudok súdu prvého stupňa je vecne správny. Svoje rozhodnutie senát odvolacieho súdu prijal pomerom hlasov 3:0. Odvolací súd vo veci rozhodol podľa § 214 ods. 2 O.s.p. bez nariadenia odvolacieho pojednávania tak, že rozsudok verejne vyhlásil, keďže vec bola ústne prejednaná pred súdom prvého stupňa a v odvolacom konaní nebolo potrebné zopakovať alebo doplniť dokazovanie, nejde o konanie vo veciach porušenia zásady rovnakého zaobchádzania a nariadenie pojednávania nevyžaduje ani dôležitý verejný záujem. Odvolací súd po preskúmaní napadnutého rozhodnutia, ako aj celého obsahu spisového materiálu dospel k záveru, že súd prvého stupňa zistil v potrebnom rozsahu skutkový stav, na základe vykonaných dôkazov dospel k správnym skutkovým zisteniam a vec i správne právne posúdil, svoje rozhodnutie náležite odôvodnil. Odvolací súd sa v celom rozsahu stotožňuje s napadnutým rozhodnutím súdu prvého stupňa i s jeho odôvodnením a v podrobnostiach na neho poukazuje. Podľa § 219 ods. 1 a 2 O.s.p. odvolací súd rozhodnutie potvrdí, ak je vo výroku vecne správne. Ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. V súdenom prípade konaním odporcu došlo k porušeniu práva na život Y. I., ale aj k zásahu do práva na súkromný a rodinný život pozostalej navrhovateľky. Podľa súdom prvého stupňa citovaného rozhodnutia Európskeho súdu pre ľudské práva je súčasťou práva na súkromie aj právo na rodinný život, podstatou ktorej je oprávnenie fyzickej osoby utvárať, udržiavať a rozvíjať vzťahy medzi členmi rodiny, založené na silných citových väzbách. Protiprávnym zásahom tretej osoby do práva na súkromie, resp. právo na rodinný život, môže byť účastníkovi rodinného vzťahu spôsobená ujma, ktorá mu čiastočne alebo úplne bráni napĺňať jeho citové potreby. Ak dôjde k smrti jedného z členov rodiny, pozostalá osoba môže utrpieť ujmu vo forme šoku, smútku zo straty blízkej osoby a spoločenstva s blízkou osobou. Rodinný život pritom zahŕňa okrem iného väzby medzi najbližšími rodinnými príslušníkmi - deťmi, rodičmi, prarodičmi - bez ohľadu na to, či spolu trvalo žijú alebo nie. Hoci nebohá Y. I., dcéra navrhovateľky, mala vlastnú rodinu a nežila v spoločnej domácnosti s navrhovateľkou, navrhovateľka so svojou dcérou tvorila plne fungujúcu rodinu s dobre vyvinutými sociálnymi a citovými väzbami. Protiprávnym konaním spočívajúcim v nerešpektovaní zákona o zdravotnej starostlivosti odporca zasiahol do osobnostných práv navrhovateľky a do jej práva na súkromný a rodinný život. Navrhovateľka teda v konaní uplatnila svoje právo na ochranu osobnosti, porušené protiprávnym zásahom odporcu do jej súkromia, je teda aktívne legitimovaná v tomto konaní. K námietke premlčania vznesenej odporcom je treba uviesť, že právo na ochranu osobnosti sa nepremlčuje. Premlčuje sa však právo na náhradu nemajetkovej ujmy v peniazoch ako jedného z prostriedkov práva na ochranu osobnosti. Ide o satisfakciu v oblasti nemateriálnych osobnostných práv, jeho vyjadrenie v peniazoch spôsobuje, že ide o osobnostné právo majetkovej povahy, ktoré sa premlčuje vo všeobecnej trojročnej premlčacej lehote. Dcéra navrhovateľky Y. I. zomrela dňa XX.XX.XXXX, navrhovateľka podala návrh na začatie konania dňa 16.05.2008, teda včas. Je potrebné v tejto súvislosti uviesť, že navrhovateľka svoje právo na náhradu nemajetkovej ujmy a náhradu škody uplatnila už v trestnom konaní, teda pred začatím konania občiansko-právneho. Uvedené závery sa týkajú premlčania nielen práva na náhradu nemajetkovej ujmy, ale aj práva na náhradu škody, ktoré uplatnila navrhovateľka v tomto konaní. V prípade náhrady škody sa právo na náhradu škody podľa ustanovenia § 106 ods. 1 OZ premlčí za dva roky odo dňa, keď sa poškodený dozvie o škode a o tom, kto za ňu zodpovedá. Navrhovateľka v tomto prípade uplatnila svoj nárok na náhradu škody v trestnom konaní podaním na pošte dňa 06.04.2007. Od tohto času premlčacia doba po dobu trestného konania neplynula. Trestné konanie nebolo skončené ani v čase uplatnenia nároku na začatie občiansko-právneho konania v súdenej veci. Z uvedeného treba uzatvoriť, že i náhrada škody bola uplatnená zo strany navrhovateľky včas a nebola premlčaná, námietka premlčania vznesená odporcom nie je dôvodná ani v tomto prípade. Odvolací súd v podrobnostiach poukazuje na odôvodnenie napadnutého rozsudku. Na základe zistených skutkových okolností súd prvého stupňa rozhodol vecne správne. Odvolací súd sa v celom rozsahu stotožňuje so skutkovými a právnymi závermi súdu prvého stupňa obsiahnutými v odôvodnení napadnutého uznesenia, pričom v podrobnostiach na ne odkazuje (§ 219 ods. 2 O.s.p.). Z týchto dôvodov odvolací súd napadnutý rozsudok súdu prvého stupňa ako vecne správny podľa ustan. § 219 ods. 1 O.s.p. potvrdil. S poukazom na ustan. § 219 ods. 2 O.s.p. svoje rozhodnutie odvolací súd podrobnejšie neodôvodňuje s konštatovaním správnosti dôvodov napadnutého rozhodnutia. O náhrade trov odvolacieho konania rozhodol odvolací súd tak, že úspešnej navrhovateľke ich náhradu nepriznal z dôvodu, že právny zástupca navrhovateľky trovy odvolacieho konania do termínu vyhlásenia rozhodnutia vo veci nevyčíslil. Poučenie: Tento rozsudok nemožno napadnúť odvolaním.

